Pernille Skipper (EL), 2014-01-30:
Tak for det, og tak til de tre ministre for svarene.
Der var rigtig mange svar på rigtig mange spørgsmål, som vi slet ikke har stillet.
Man skal jo ikke brokket sig over at blive overinformeret, og slet ikke, når vi taler om efterretningstjenester.
Så vi siger bare tak for den fyldige gennemgang af bl.a. lovgrundlaget for PET.
Det var dejligt.
Jeg må dog også sige, at det jo lyder, som om pladen er gået noget så grusomt i hak.
For alle vi andre har opdaget de mange afsløringer, alle vi andre har taget os tid til at læse Information i morges, og det tror jeg også forsvarsministeren har gjort, selv om hans første reaktion var, at han ikke havde set dokumentet, men i øvrigt ikke troede på, at det var rigtigt.
Derfor må man jo spørge: Hvis der ikke er nogen grund til at tro, at der foregår noget ulovligt, er det så, fordi regeringen ikke læser aviser, eller fordi den har en overdrevet naiv tilgang til det, eller er det, fordi der foreligger en aftale, der gør den overvågning, der nu er påvist, lovlig i Danmark?
Jeg synes, det ville klæde en af ministrene med ansvar for en efterretningstjeneste at svare på det i dag.
Foreligger der en aftale på den ene eller den anden måde, som gør det lovligt, at danske borgere bliver overvåget af amerikanske efterretningstjenester?
Det kan man jo godt svare på, og jeg synes sådan set, at befolkningen har en ret til at vide det.
Hvis det så er tilfældet, kan man tage en demokratisk debat af, om man synes, det er i orden eller ej.
Derudover vil jeg sige, at med alle de dejlige, ekstra informationer, vi har fået, synes jeg, det er interessant, at man kan påstå, at der slet ikke er noget grundlag for at tro, at der sker noget som helst ulovligt mod danske interesser, men alligevel vælger at påpege, at præsident Obama i en tale redegør for, hvordan han vil gøre op med den overvågning, som der så øjensynligt ikke foregår i Danmark.
Det er spændende.
Det er også komplet irrelevant i forhold til den diskussion, vi har lige nu.
På den ene side har det nye tilsyn til formål at kontrollere registrering af personoplysninger, altså hvad der registreres om hvem, men der er på den anden side ikke nogen kontrol med tvangsindgreb i øvrigt.
Og som den tidligere justitsminister, som jeg bemærker er til stede i salen i dag, har sagt meget klart, kan kontrollen af tvangsindgreb kun foretages af dette tilsyn, hvis de opdager lovbrud ved en tilfældighed.
Er der behov for samarbejde mellem efterretningstjenester?
Ja, og det er der heller nogen, der har spurgt ind til.
Har de her afsløringer noget som helst at gøre med terrorbekæmpelse?
, og at sige det er også at afspore debatten
Det, vi kan læse i Information i dag, er, at man har foretaget spionage mod danske interesser for at stå bedre i nogle politiske forhandlinger, som ikke handler om beskyttelse mod terrorisme, men som handler om vores klima og en målsætning, som jeg i øvrigt troede vi var enige med regeringen om, nemlig at det er godt at fremme internationalt samarbejdet på det område.
Så det har ikke noget at gøre med, om efterretningstjenester samarbejder eller ej, og det, vi diskuterer i dag, har ikke noget at gøre med terrorbekæmpelse.
Det, vi diskuterer, er, om der foregår en ulovlig overvågning i Danmark eller ej.
Det, vi helt grundlæggende har behov for at vide, er, om danske borgere, regeringsledere og forhandlere er blevet overvåget af amerikanske efterretningstjenester, uanset om det er lovligt eller ulovligt, uanset om det er med eller uden dansk samtykke.
Er det sket?
Og det er interessant, fordi vi som Folketing og regering – og også statsministeren selv – har et personligt ansvar for at stå i spidsen for et forsvar af danske borgeres grundliggende frihedsrettigheder.
Det er helt basalt i et demokrati, at man som borger skal kunne vide sig sikker på, at man kan bevæge sig frit, kommunikere frit, snakke med sin bedstemor frit, uden at der er nogen stat, der overvåger det, hverken ens egen stat eller fremmede magter.
Den demokratiske stat beskytter sine borgere mod sådan en overvågning, og derfor er det her en interessant diskussion om nogle spørgsmål, som jeg mener den danske befolkning har krav på at få svar på.